FI

EUROOPAN YHTEISÖJEN KOMISSIO

Bryssel 19.8.2008

SEK(2008) 2116/2

CORRIGENDUM: Concerne seulement la version FI. Une partie du titre était en anglais.

KOMISSION YKSIKÖIDEN VALMISTELUASIAKIRJA



Oheisasiakirja

Ehdotus



EUROOPAN PARLAMENTIN JA NEUVOSTON DIREKTIIVI



Euroopan parlamentin ja neuvoston direktiivin 2005/32/EY uudelleenlaadinnasta sen soveltamisalan osalta



VAIKUTUSTENARVIOINNIN TIIVISTELMÄ

{KOM(2008) 399 lopullinen}

{SEK(2008) 2115}

TIIVISTELMÄ

Tämä vaikutustenarviointi liittyy energiaa käyttävien tuotteiden ekologista suunnittelua koskevan direktiivin muutosehdotukseen. Ekologista suunnittelua koskevan direktiivin tarkistaminen kuuluu kestävää kulutusta ja tuotantoa sekä kestävää teollisuuspolitiikkaa koskevaan toimintasuunnitelmaan, joka on yritys- ja teollisuustoiminnan pääosaston, ympäristöasioiden pääosaston ja energian ja liikenteen pääosaston yhteinen hanke. Kestävän kulutuksen ja tuotannon ja kestävän teollisuuspolitiikan tärkein osa on yhdennetty tuotepolitiikka. Ekologista suunnittelua koskeva direktiivi on toimintasuunnitelman kulmakivi.

Nykyinen ekologista suunnittelua koskeva direktiivi kattaa ainoastaan energiaa käyttävät tuotteet (lukuun ottamatta liikennevälineitä). Jos itsesääntelyjärjestelmistä ei löydy pätevää vaihtoehtoa, direktiivin mukaisesti on mahdollista asettaa sen kattamia tuotteita koskevat pakolliset vähimmäisvaatimukset, jotka määräytyvät niiden tuotteiden ympäristöominaisuuksien mukaan, joilla on alhaisimmat elinkaarikustannukset. Direktiivissä määritetään myös kriteerit ja suojalausekkeet kilpailukyvyn ja sosiaalisten kysymysten huomioon ottamiseksi vähimmäisvaatimuksissa. Näin taataan se, että ympäristönsuojelullisen tason parantaminen on kustannustehokasta. Vaikka kyseisten tuotteiden ostohinnat saattavat lyhyellä aikavälillä nousta, niiden kohonnut tehokkuus ja alemmat käyttökustannukset vähintäänkin kompensoivat ostohinnan tuotteen elinkaaren aikana.

Edellä mainitusta toimintasuunnitelmien vaikutusten arvioinnista käy kuitenkin ilmi, että ekologista suunnittelua koskevan direktiivin soveltamisalan kapeus rajoittaa merkittävästi niitä potentiaalisia vaikutuksia, joita EU:n integroidulla tuotepolitiikalla voisi olla. Tässä vaikutusten arviointia koskevassa raportissa arvioidaankin, pitäisikö ekologista suunnittelua koskevan direktiivin soveltamisalaa laajentaa, miten se toteutettaisiin ja mitä vaikutuksia laajentamisella olisi. Näin ollen raportin tavoitteena on antaa poliittisille päättäjille tietoa soveltamisalan mahdollisesta laajuudesta.

Harkittavana oli kolme vaihtoehtoa:

1)soveltamisalaa ei laajenneta eli toimenpiteitä sovelletaan ainoastaan energiaa käyttäviin tuotteisiin,

2)laajennetaan soveltamisala kattamaan myös muut kuin energiaa käyttävät tuotteet, mutta liikennevälineet jäävät edelleen sen ulkopuolelle, ja

3)laajennetaan soveltamisala kattamaan myös muut kuin energiaa käyttävät tuotteet, liikennevälineet mukaan luettuina.

Ekologista suunnittelua koskevan direktiivin soveltamisalan muuttaminen ei vaikuttaisi suoraan tuotteisiin, koska kyseessä on puitedirektiivi. Sen ympäristö-, talous- ja sosiaaliset vaikutukset aiheutuvat tiettyihin tuoteryhmiin kohdistuvista täytäntöönpanotoimenpiteistä. Komissio hyväksyy tällaiset täytäntöönpanotoimenpiteet sääntelykomiteamenettelyä noudattaen. Ennen kuin täytäntöönpanotoimenpiteet hyväksytään, sidosryhmiä kuullaan virallisesti ja komissio laatii erityisen vaikutustenarvioinnin. Kaikki raportissa mainitut vaikutukset ovat havainnollisia esimerkkejä siitä, miten eri tuotevaihtoehtojen mukaisesti toteutetut täytäntöönpanotoimenpiteet vaikuttavat. Vaikutukset näkyisivät tosin vasta pitkällä aikavälillä, koska täytäntöönpanotoimenpiteet hyväksytään tuotekohtaisesti ja perusteellisen arvioinnin jälkeen.

Vaihtoehtojen analyysissä otetaan huomioon monia eri näkökohtia. Ensinnäkin keskustellaan suurten tuoteluokkien ympäristövaikutuksista. Toiseksi tarkistetaan, olisiko ekologista suunnittelua koskeva direktiivi osittain päällekkäinen nykyisen ympäristövaikutuksiin liittyvän lainsäädännön kanssa. Kolmanneksi arvioidaan eri vaihtoehtoihin liittyvä kehittämispotentiaali ympäristönäkökohtien osalta sekä taloudelliset ja yhteiskunnalliset vaikutukset.

Saatavilla olevien tietojen analyysistä käy ilmi, että ympäristövaikutuksia on mahdollista vähentää merkittävästi ja samalla alentaa yritysten ja loppukuluttajien kustannuksia. Yleisesti ottaen potentiaaliset hyödyt ovat sitä merkittävämpiä mitä laajempaan tuotevalikoimaan täytäntöönpanotoimenpiteitä kohdistetaan.